Konkari perustaa viinibistron Tampereelle – "Sanoi ennen, että ero tulee, jos ravintola tulee"

Hallituskadulle Aamulehden vanhaan painotaloon avataan toukokuussa Winebridge-viinibistro. Ravintoloitsijatiiminä toimii viiniasiantuntija Timo Jokinen kokkivaimonsa Panneen kanssa. Ronja Honko

Petteri Mäkinen

Hallituskadulle avataan toukokuussa Winebridge-viinibistro.

Ravintoloitsijatiiminä toimii viiniasiantuntija Timo Jokinen kokkivaimonsa Panneen kanssa.

Ilta-aikaan avoinna olevassa Winebridgessa kaiken keskiössä on viini.

– Meidän tärkein teemamme on viini. Jos viikon viini on malbec, tarjoamme argentiinalaista ruokaa. Jos seuraavalla viikolla viini on primitivo, kokataan keittiössä sisilialaista, kuvailee Timo Jokinen.

Niin viinitarjonta kuin sen myötä maisteltavatkin tulevat elämään taajaan tahtiin.

Viinibistrossa tulee lisäksi vierailemaan viinintekijöitä jaloista juomistaan kertomassa.

Vaikka yli 30 vuotta viinialalla työskennelleellä Jokisella on pitkä kokemus viinin saralla, hän ei aio muutenkaan itse olla bistrossa alati äänessä, vaan haluaa antaa nuorille taitureille tilaisuuden loistaa. Sekä saliin että keittiöön metsästetäänkin nyt idearikkaita ja ennakkoluulottomia osaajia.

Viinityön viemänä runsaasti matkustanut Jokinen oli aikaisemmin jyrkästi ravintolasuunnitelmia vastaan.

– Timo sanoi ennen, että ero tulee, jos ravintola tulee. Mutta nyt hän haluaa itse perustaa sen, palkittu catering-yrittäjä Pannee veistelee iloisesti hymyillen.

Vaati sopivan elämäntilanteen ja ravintolatilan kohdalle osumisen, että miehen mieli muuttui.

– Matkamittarini on täynnä. Olen reissannut viimeisen 5:n vuoden aikana suurin piirtein 150 päivää ja 200 lentoa per jokainen vuosi. Nyt on tämän aika, Jokinen tuumaa uudesta innostuneena.